PRÍLOHA 4

POŽIADAVKY NA VÝMENNÉ SÚPRAVY BRZDOVÝCH OBLOŽENÍ A BRZDOVÉHO OBLOŽENIA BUBNOVEJ BRZDY PRE VOZIDLÁ KATEGÓRIÍ M3, N2 A N3

1. SKÚŠKA VOZIDLA

1.1. Skúšobné vozidlo

Vozidlo reprezentujúce typ, resp. typy, pre ktoré sa požaduje schválenie súpravy výmenného brzdového obloženia alebo brzdového obloženia bubnovej brzdy musí byť vybavené typom súprav brzdového obloženia alebo brzdových obložení bubnovej brzdy, pre ktorý sa požaduje schválenie, a musí byť vybavené prístrojmi na skúšanie bŕzd podľa predpisu č. 13.

Brzdové obloženia predložené na skúšku sa musia namontovať na príslušné brzdy a kým sa nestanoví pevný postup obrusovania, musia sa obrusovať podľa pokynov výrobcu po dohode s technickou službou.

1.2. Skúšky a požiadavky

1.2.1. Zhoda s predpisom č. 13

1.2.1.1. Brzdový systém vozidla sa musí skúšať podľa požiadaviek pre príslušné kategórie vozidiel (M3, N2 alebo N3) bodov 1 a 2 prílohy 4 k predpisu č. 13. Platné požiadavky alebo skúšky sú:

1.2.1.1.1. Prevádzkový brzdový systém

1.2.1.1.1.1. Skúška typu 0 s vypnutým motorom pri naloženom vozidle

1.2.1.1.1.2. Skúška typu 0 so zapnutým motorom pri naloženom a nenaloženom vozidle podľa bodov 1.4.3.1 (skúška stability) a 1.4.3.2 (len skúška s počiatočnou rýchlosťou v = 0,8 vmax) prílohy 4 k predpisu č. 13.

1.2.1.1.1.3. Skúška typu I podľa bodov 1.5.1 a 1.5.3 prílohy 4 predpisu č. 13.

1.2.1.1.1.4. Skúška typu II

Naložené vozidlo musí byť skúšané takým spôsobom, že prívod energie zodpovedá prívodu zaznamenanému za rovnaký časový úsek s naloženým vozidlom pri priemernej rýchlosti 30 km/h na svahu s klesaním 2,5 percent na vzdialenosť 6 km s vyradeným prevodovým stupňom pri odoberaní brzdnej energie len systémom prevádzkovej brzdy vozidla.

1.2.1.1.2. Núdzový brzdový systém

1.2.1.1.2.1. Skúška typu 0 s vypnutým motorom pri naloženom vozidle (túto skúšku je možné vynechať v prípade, že je súčasťou skúšok podľa bodu 1.2.2 tejto prílohy).

1.2.1.1.3. Parkovací brzdový systém

(uplatniteľný, len ak sa brzdy, pre ktoré sa žiada typové schválenie brzdového obloženia, používajú na parkovanie).

1.2.1.1.3.1. Skúška na klesajúcom svahu so sklonom 18 percent pri naloženom vozidle

1.2.1.2. Vozidlo musí spĺňať všetky príslušné požiadavky uvedené v bode 2 prílohy 4 k predpisu č. 13 pre danú kategóriu vozidiel.

1.2.2. Dodatočné požiadavky (skúška delených náprav)

V prípade skúšok uvedených ďalej musí byť vozidlo plne naložené a každé zabrzdenie sa vykoná s vypnutým motorom a na rovnej ceste.

Ovládanie systému prevádzkovej brzdy vozidla musí byť vybavené prostriedkami oddeľujúcimi brzdy prednej a zadnej nápravy tak, aby sa obe mohli používať nezávisle od seba.

Ak sa požaduje typové schválenie súpravy brzdového obloženia alebo obloženia bubnovej brzdy na brzdy prednej nápravy, brzdy zadnej nápravy musia zostať počas skúšky nečinné.

Ak sa požaduje typové schválenie súpravy brzdového obloženia alebo brzdového obloženia bubnovej brzdy na brzdy zadnej nápravy, brzdy prednej nápravy musia zostať počas skúšky nečinné.

1.2.2.1. Skúška rovnocennosti brzdného účinku za studena

Porovnanie brzdného účinku za studena výmennej súpravy brzdového obloženia alebo výmenného brzdového obloženia bubnovej brzdy s pôvodnou súpravou brzdového obloženia alebo pôvodným brzdovým obložením bubnovej brzdy sa vykoná porovnaním výsledkov skúšania podľa nasledujúcej metódy.

1.2.2.1.1. Vykoná sa minimálne šesť za sebou nasledujúcich zabrzdení so zvyšujúcim sa intervalom účinku tak, že sa pôsobí silou na brzdový pedál alebo tlakom v obvode až do zablokovania kolesa alebo až na strednú hodnotu plného spomalenia 3,5 m/s2 alebo až do vyvinutia maximálnej sily na pedál alebo maximálneho tlaku v obvode z počiatočnej rýchlosti 45 km/h s teplotou brzdy ≤ 100 °C na začiatku každého zabrzdenia.

1.2.2.1.2. Zaznamená a zakreslí sa sila na pedál alebo tlak v obvode a stredná hodnota plného spomalenia na každé zabrzdenie a určí sa sila na pedál alebo tlak v obvode potrebný na dosiahnutie (ak je to možné) strednej hodnoty plného spomalenia 3 m/s2. Ak tieto hodnoty nie je možné dosiahnuť, môže sa alternatívne určiť sila pôsobiaca na pedál, prípadne tlak v obvode potrebný na dosiahnutie maximálneho spomalenia.

1.2.2.1.3. Brzdné účinky výmennej súpravy brzdového obloženia alebo výmenného brzdového obloženia bubnovej brzdy sa považujú za porovnateľné s účinkami pôvodnej súpravy brzdového obloženia alebo pôvodného brzdového obloženia bubnovej brzdy, ak stredné hodnoty plného spomalenia dosiahnuté pri rovnakej sile pôsobenia na pedál alebo rovnakom tlaku v obvode v horných dvoch tretinách zakreslenej krivky sú v rozsahu do 15 percent hodnôt získaných v prípade pôvodnej súpravy brzdového obloženia alebo pôvodného brzdového obloženia bubnovej brzdy.

1.2.2.2. Skúška citlivosti na rýchlosť

1.2.2.2.1. S použitím sily na pedál podľa bodu 1.2.2.1.2 tejto prílohy a s počiatočnou teplotou brzdy ≤ 100 °C sa vykonajú tri zabrzdenia pri každej z týchto rýchlostí:

zo 40 km/h na 20 km/h,

zo 60 km/h na 40 km/h a

z 80 km/h na 60 km/h (ak je vmax≥ 90 km/h).

1.2.2.2.2. Pre každú skupinu troch zabrzdení sa z výsledkov vypočíta priemer a dané priemerné hodnoty plného spomalenia sa zakreslia v závislosti od rýchlosti.

1.2.2.2.3. Stredné hodnoty plného spomalenia zaznamenané pri vyšších rýchlostiach musia byť v rozsahu do 25 percent spomalení zaznamenaných pre najnižšie rýchlosti.

2. SKÚŠKA NA ZOTRVAČNÍKOVOM DYNAMOMETRI

2.1. Skúšobné zariadenie

Na účely skúšky musí byť zotrvačníkový dynamometer vybavený brzdou daného vozidla. Dynamometer musí byť vybavený prístrojmi na priebežné zaznamenávanie rýchlosti otáčania, brzdného momentu, tlaku v brzdovom obvode, počtu otáčok po použití bŕzd, času brzdenia a teploty rotora brzdy.

2.1.1. Skúšobné podmienky

2.1.1.1. Rotačná hmotnosť dynamometra musí zodpovedať polovici podielu nápravy predstavujúcemu 0,55 z maximálnej hmotnosti vozidla a polomeru otáčania najväčšej pneumatiky, ktorá je povolená pre daný typ, resp. typy vozidla.

2.1.1.2. Počiatočná rýchlosť otáčania dynamometra musí zodpovedať lineárnej rýchlosti vozidla stanovenej v bodoch uvedených ďalej a musí vychádzať z priemeru dynamického polomeru valenia najväčšej a najmenšej pneumatiky, ktoré sú povolené pre daný typ vozidla, resp. vozidiel.

2.1.1.3. Súpravy brzdových obložení alebo brzdové obloženia bubnovej brzdy predložené na skúšanie sa musia namontovať na danú brzdu a pokiaľ nie je stanovený pevný postup obrusovania, musia sa obrusovať podľa pokynov výrobcu po dohode s technickou službou.

2.1.1.4. Ak sa používa chladiaci vzduch, rýchlosť prúdenia vzduchu na brzdu musí byť:

vvzduch = 0,33v

kde:

v = skúšobná rýchlosť vozidla na začiatku brzdenia.

2.1.1.5. Ovládací valček namontovaný na brzdu musí mať najmenší rozmer, ktorý je povolený pre daný typ, resp. typy vozidla.

2.2. Skúšky a požiadavky

2.2.1. Skúšky prevzaté z predpisu č. 13

2.2.1.1. Skúška typu 0

Z počiatočnej rýchlosti 60 km/h pri teplote brzdy ≤ 100 °C na začiatku každého zabrzdenia sa vykoná minimálne šesť zabrzdení v odstupňovaných intervaloch so zvyšujúcim sa tlakom v obvode až na hodnotu, ktorá je trvalo zaručená brzdovým systémom typu, resp. typov vozidla (napr. spínací tlak kompresora). Musí sa dosiahnuť stredná hodnota plného spomalenia aspoň 5 m/s2.

2.2.1.2. Skúška typu 0, účinnosť pri vysokej rýchlosti

Vykonajú sa tri zabrzdenia pri teplote brzdy ≤ 100 °C na začiatku každého zabrzdenia z rýchlosti 100 km/h v prípade, že sa typové schválenie týka vozidiel kategórie N2 a 90 km/h v prípade vozidiel kategórií M3 a N3 s použitím garantovaného tlaku v obvode, ako je vymedzený v bode 2.2.1.1 Priemer dosiahnutých stredných hodnôt plného spomalenia z troch zabrzdení musí byť aspoň 4 m/s2.

2.2.1.3. Skúška typu I

2.2.1.3.1. Postup zahrievania

Vykoná sa 20 po sebe idúcich zabrzdení s v1 = 60 km/h a v2 = 30 km/h v časových cykloch 60 sekúnd pri počiatočnej teplote brzdy ≤ 100 °C pri prvom použití. Tlak v obvode musí zodpovedať spomaleniu 3 m/s2 pri prvom použití a musí zostať konštantný pri následných zabrzdeniach.

2.2.1.3.2. Brzdný účinok so zahriatymi brzdami

Po dokončení postupu zahrievania sa musí zmerať brzdný účinok so zahriatymi brzdami podľa podmienok bodu 2.2.1.1, s použitím garantovaného tlaku v obvode, ako je definovaný v bode 2.2.1.1 (teplotné podmienky môžu byť rozdielne). Stredná hodnota plného spomalenia so zahriatou brzdou nesmie byť menšia ako 60 percent hodnoty dosiahnutej so studenou brzdou alebo 4 m/s2.

2.2.1.3.3. Zhodnocovanie

Začínajúc 120 sekúnd po použití zahriatych bŕzd sa vykoná 5 úplných zastavení s tlakom v potrubí použitým v bode 2.2.1.3.1 a aspoň v dvojminútových intervaloch z počiatočnej rýchlosti 60 km/h. Na začiatku piateho zabrzdenia musí byť teplota brzdy ≤ 100 °C a dosiahnutá stredná hodnota plného spomalenia musí byť v rámci 10 percent strednej hodnoty plného spomalenia vypočítanej zo vzťahu medzi tlakom v obvode a spomalením pri skúške typu 0 v rýchlosti 60 km/h.

2.2.1.4. Skúška typu II

2.2.1.4.1. Postup zahrievania

Brzdy musia byť zahriate konštantným brzdným momentom zodpovedajúcim spomaleniu 0,15 m/s2 pri konštantnej rýchlosti 30 km/h počas 12 minút.

2.2.1.4.2. Brzdný účinok so zahriatymi brzdami

Po dokončení postupu zahrievania sa musí zmerať brzdný účinok so zahriatymi brzdami podľa podmienok bodu 2.2.1.1, s použitím garantovaného tlaku v obvode, ako je definovaný v bode 2.2.1.1 (teplotné podmienky môžu byť rozdielne). Stredná hodnota plného spomalenia so zahriatymi brzdami nesmie byť menšia ako 3,75 m/s2.

2.2.1.5. Statická skúška parkovacieho účinku

2.2.1.5.1. Pre celý rozsah použití sa určí najhorší prípad z hľadiska vstupnej sily pôsobenia na brzdu, maximálnej hmotnosti vozidla brzdeného jednou nápravou a priemeru pneumatiky.

2.2.1.5.2. Na brzdu sa pôsobí vstupnou silou stanovenou podľa bodu 2.2.1.5.1.

2.2.1.5.3. Na hriadeľ dynamometra sa pôsobí pomaly sa zväčšujúcim momentom tak, aby došlo k otočeniu bubna alebo kotúča. Odmeria sa výstupný moment na brzde vo chvíli, keď sa hriadeľ dynamometra začne pohybovať a vypočíta sa zodpovedajúca brzdná sila na nápravu použitím polomeru pneumatiky určeného podľa bodu 2.2.1.5.1.

2.2.1.5.4. Brzdná sila zmeraná podľa bodu 2.2.1.5.3 delená polovicou hmotnosti vozidla určenej podľa bodu 2.2.1.5.1 musí poskytovať koeficient aspoň 0,18.

2.2.2. Skúška rovnocennosti brzdného účinku za studena

Porovnanie brzdného účinku za studena výmennej súpravy brzdového obloženia alebo výmenného brzdového obloženia bubnovej brzdy s pôvodnou súpravou brzdového obloženia alebo pôvodným brzdovým obložením bubnovej brzdy sa vykoná porovnaním výsledkov skúšky typu 0 predpísanej v bode 2.2.1.1.

2.2.2.1. Skúška typu 0 podľa bodu 2.2.1.1 sa musí vykonať s jednou sadou pôvodnej súpravy brzdového obloženia alebo pôvodného brzdového obloženia bubnovej brzdy.

2.2.2.2. Brzdné účinky výmennej súpravy brzdového obloženia alebo výmenného brzdového obloženia bubnovej brzdy sa považujú za porovnateľné s účinkami pôvodnej súpravy brzdového obloženia alebo pôvodného brzdového obloženia bubnovej brzdy, ak sú dosiahnuté stredné hodnoty plného spomalenia pri rovnakom tlaku v obvode v horných dvoch tretinách zakreslenej krivky v rozsahu do 15 percent hodnôt získaných v prípade pôvodnej súpravy brzdového obloženia alebo pôvodného obloženia bubnovej brzdy.

2.2.3. Skúška citlivosti na rýchlosť

2.2.3.1. S použitím garantovaného tlaku v obvode podľa bodu 2.2.1.1 tejto prílohy a s počiatočnou teplotou brzdy ≤ 100 °C sa vykonajú tri zabrzdenia pri každej z týchto rýchlostí:

zo 60 km/h na 30 km/h,

z 80 km/h na 60 km/h a

zo 110 km/h na 80 km/h (ak je vmax≥ 90 km/h).

2.2.3.2. Pre každú skupinu troch zabrzdení sa z výsledkov vypočíta priemer a dané priemerné hodnoty plného spomalenia sa zakreslia v závislosti od rýchlosti.

2.2.3.3. Stredné hodnoty plného spomalenia zaznamenané pri vyšších rýchlostiach musia byť v rozsahu do 25 percent spomalení zaznamenaných pre najnižšie rýchlosti.